通判國博命賦假山
作者：陳襄
朝代：宋

paragraphs: 去年水潦百穀死，居民無食食糟秕。
州之餓者數千人，黄巖之民猶倍蓰。
携持老少出城郭，盡撤牆屋無居止。
鬻妻棄子人不售，價例不復論羊豕。
白日市井聞號叫，夜堆廊廡如蟲豸。
縣官哀憐發賑救，一飯纔得一盂爾。
出門未暇充喉咽，已有數十填溝水。
我時過之不忍顧，往往悲咽胸填委。
豈無智慮裨萬一，遠地不得號君耳。
錢侯作倅忠且仁，悲憐餓殍如親子。
日開官廩與之食，又令豪右發儲峙。
昨日馳書白轉運，披陳肝腎獻金矢。
更乞兵儲二萬斛，民之大命方有倚。
侯從新年作假山，自聞民饑不得視。
非無泉石可般樂，人今方瘁何能喜。
願侯勿遽愛此山，念此膢臘存狐蟻。
天無疫癘五穀熟，生者保聚歸田里。
此山之石堅不堅，將與侯德無窮已。